Cannonball MC

Cannonball MC oli suomalainen vuosina 1991–2022 toiminut moottoripyöräkerho. Suomen lisäksi sillä oli toimintaa Virossa. Vuoteen 1996 asti Cannonball oli Hells Angelsin kannattajakerho.

Keskusrikospoliisi ja Helsingin hovioikeus määrittelivät Cannonballin järjestäytyneeksi rikollisryhmäksi. Käräjäoikeus määräsi Cannonballin lakkautettavaksi kesäkuussa 2022. Cannonballilla oli sen viimeisinä vuosina noin 190 jäsentä, joista osa on sittemmin jatkanut toimintaa eri järjestöissä.

 Jäsenyys 
Kerhon jäseneksi pääsi toisen jäsenen suosituksen kautta. Hakijalla piti olla moottoripyörä tai ainakin vakaa aikomus hankkia sellainen. Kerhon presidentti päätti ehdokkaiden etenemisestä ja jäsenyydestä upseerien suositusten perusteella. Yhdistyksestä eroava jäsen joutui maksamaan 15 000 €:n maksun tai luovuttamaan yhdistykselle käytössä olevan moottoripyöränsä. Eroamismaksu riippui siitä missä arvossa jäsen oli kerhossa. Lisäksi hänen oli luovuttava yhdistyksen tunnuksin varustetusta liivistä.

Jengi oli muiden moottoripyöräjengien tapaan hierarkkinen ja sotilaallisesti organisoitu. Jäsenyystasoja olivat hangaround (jäseneksi pyrkivä), prospect (kokelas) ja täysjäsen. Täysjäsenillä oli lisäksi "upseereja", jotka olivat jengin johtajistoa. Jäseneksi pääsivät vain miehet.

 Historia 
Cannonball MC oli usein uutisissa vuosina 1997–1999, jolloin sen jäseniä tuomittiin vankeuteen muun muassa huumeiden salakuljetuksesta, väkivaltarikoksista ja laittomien aseiden hallussapidosta. Lahden osasto erosi Cannonball MC:stä vuosituhannen vaihteessa ja perusti uuden ryhmän vuonna 2001, Rogues Galleryn. Cannonballin jättäneet lahtelaiset eivät myöhemminkään ole liittyneet entiseen jengiinsä.

Keväällä 2011 kerhon entiset ja silloiset jäsenet ottivat yhteen, mikä johti puukotukseen. Lokakuussa 2011 syytteeseen asetettiin viisi henkilöä mukaan lukien kerhon puheenjohtaja, jonka osalta syyte kuitenkin hylättiin. Heitä syytettiin muun muassa murhayrityksestä ja avunannosta siihen. Käräjäoikeus langetti jengiläisille ja ex-jäsenille tuomioita muun muassa tapon ja surman yrityksistä.

Huomiota herättivät myös Cannonball MC:n kerhotilat Seinäjoella. Etelä-Pohjanmaan poliisi kertoi olevansa tietoinen asiasta ja kerhon ja poliisin päässeen yhteisymmärrykseen. Siitä huolimatta poliisi sanoi nostavansa jonkin verran toiminnallista valmiuttaan ja tarkastelua.

Cannonball oli julkisuudessa myös muulloin kuin rikosuutisissa. Toimittaja-tuottaja Arman Alizad pääsi Arman Pohjantähden alla -sarjassaan tutustumaan kerhon toimintaan harvinaisen läheltä. Moottoripyöräkerholaisista tehty ohjelma nähtiin televisiossa huhtikuussa 2016. Kerhon jäsenet ja johtajat antoivat toisinaan haastatteluja myös paikallisissa medioissa, joissa he pyrkivät oikomaan Cannonballin huonoa julkikuvaa. Viestinä oli, että Cannonball on tavallinen moottoripyöräharrastajien yhteisö, joka ei teetä jäsenillään rikoksia. Cannonball MC:n viestintäpolitiikka oli kokonaisuudessaan aktiivisempaa kuin Bandidos MC:llä ja Helvetin enkeleillä. Cannonball yritti poliisin mukaan kiillottaa mainettaan, kun se jakoi joulukuussa 2016 joulukinkkuja ilmaiseksi.

Heinäkuussa 2017 uutisoitiin Cannonballin riitaantumisesta ja hajoamisesta. Syyskuussa 2017 uutisoitiin, että jengi on koonnut rivinsä uudelleen ja se toimii jälleen samoilla paikkakunnilla kuin ennenkin, ja myös jäsenmäärä on sama kuin ennen hajoamista. Vuonna 2017 Cannonball MC toimi Helsingissä, Turussa, Lohjalla, Hämeenlinnassa, Joensuussa, Ulvilassa, Jyväskylässä, Seinäjoella ja Heinolassa. Cannonball MC on toiminut myös Tallinnassa.

Vuosikymmenen vaihteessa Cannonball MC:n toiminta laajentui Kuopioon, ja uuden jaoston tilojen avajaisia vietettiin helmikuussa 2020 Kuopion eteläpuolella. Kuopiolaiset Cannonball MC:n jäsenet olivat jo ennestään hyvin tunnettuja toimijoita Pohjois-Savon alueella. Vuonna 2022 Cannonballilla oli toimintaa myös Kausalassa ja ulkomailla Thaimaassa.

 Lakkauttaminen 
Lokakuussa 2021 syyttäjät jättivät Päijät-Hämeen käräjäoikeuteen kanteen koko Cannonball MC:n ja sen alayhdistys Squad 32:n lakkauttamiseksi. Syyttäjät katsoivat, että Cannonball MC on yhdistyslain kolmannessa pykälässä tarkoitettu kielletty yhdistys, joka myös toimii olennaisesti vastoin lakia ja hyviä tapoja.  Vastaajaksi lakkauttamiskanteessa syyttäjät olivat nimenneet Cannonball MC:n johtajan Esko Eklundin.  Kanteessa pyydettiin kiireellistä väliaikaismääräystä, millä toiminta lakkautetaan väliaikaisesti välittömästi kunnes varsinainen hakemus on käsitelty. Haastehakemuksessa Cannonball MC:n edustajaksi oli nimetty vuonna 1976 syntynyt Esko Eklund, jonka lakkauttamista ajavat syyttäjät katsoivat olevan kerhon kansallinen presidentti. Eklund itse on parhaillaan tutkintavankeudessa useiden törkeiden huumausainerikosepäilyjen perusteella liittyen niin sanottuun ANOM-operaatioon, joka tunnetaan paremmin nimellä Operaatio Trojan Shield.

8. kesäkuuta 2022 käräjäoikeus määräsi Cannonball MC:n ja sen alayhdistyksen Squad 32:n lakkautettaviksi. Käräjäoikeuden mukaan Cannonballin ja Squad 32:n jäsenten välillä on käskyvaltasuhteet ja jäsenet on ryhmitelty tavalla, joka muistuttaa sotilasorganisaatiota. Lain mukaan sotilaalliseen tapaan järjestetyt yhdistykset on kielletty.  Käräjäoikeuden mukaan Cannonballin kerhotiloista löytyneet aseet liittyivät yhdistysten toimintaan. Aseellisesti varustautumalla sotilaalliseen tapaan järjestetyt yhdistykset on kielletty. Käräjäoikeuden mukaan Cannonball toimii vastoin lakia ja hyviä tapoja. Yhdistyslain mukaan tällä perusteella yhdistyksen voi lakkauttaa. Cannonball on ensimmäinen oikeuden päätöksella lakkautettu moottoripyöräkerho. Koska Cannonball ei saanut jatkokäsittelylupaa hovista, käräjäoikeuden ratkaisu jengin lakkauttamisesta jää voimaan. 2023 alussa varmistui, että Cannonball lakkautetaan korkeimman oikeuden hylättyä valituksen käräjäoikeuden päätöksestä.

 Lähteet 

 Aiheesta muualla 
 Cannonball MC:n nettisivusto 
 YleX: Etusivun haastattelussa MC Cannonballin presidentti Make ja liivikieltoa ehdottanut kansanedustaja Tom Packalen (12.4.2012) Yle Areena.

Luokka:Järjestäytynyt rikollisuus
Luokka:Suomalaiset moottoripyöräkerhot